SET ปิดร่วง 11 จุด รับแรงขายทำกำไร – วิตกน้ำท่วมกระทบนิคมฯหลายพื้นที่
SET ปิดร่วง 11 จุด รับแรงขายทำกำไรระยะสั้นหลังขึ้นไปมาก ส่งผล Valuation ค่อนข้างสูง อีกทั้งกังวลสถานการณ์น้ำท่วมในหลายพื้นที่ของประเทศ พรุ่งนี้คาดตลาดฯแกว่ง Sideway ถึง Sideway up หลังดัชนีฯไม่หลุด 1,620 ให้แนวรับ 1,620-1,610 แนวต้าน 1,640 จุด
27 ก.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลง มองว่าเป็นแรงขายทำกำไรระยะสั้น หลังจากที่หุ้นได้ปรับตัวขึ้นไปมากแล้วในช่วงที่ผ่านมา ทำให้ Valuation ค่อนข้างสูง และบางส่วนขายเพื่อหันเข้าลงทุนหุ้นกลุ่มแบงก์และกลุ่มพลังงานที่ขึ้นนำตลาดฯในวันนี้ อีกทั้งยังมีความกังวลสถานการณ์น้ำท่วมในหลายพื้นที่ของประเทศ อย่างหุ้น KCE ปรับลงจากแรงขายลดความเสี่ยง เนื่องจากในอดีตเคยได้รับผลกระทบจากเหตุการณ์น้ำท่วมนิคมอุตสาหกรรมที่อยุธยา
ขณะที่ผลการประชุมของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ออกมาเป็นไปตามที่คาดไว้ และดัชนีฯได้ขึ้นตอบรับไปมากแล้ว ซึ่งฝ่ายวิจัยมองเป้าหมายดัชนีฯปีนี้ไว้ที่ 1,700 จุด ทำให้เห็นได้ว่ามี Upside ไม่มากแล้ว
ด้านตลาดหุ้นในภูมิภาคเอเชียวันนี้แกว่งไซด์เวย์ทั้งในแดนบวก-ลบในกรอบแคบ ขณะที่ตลาดในยุโรปแกว่งบวกได้เฉลี่ย 0.50% ส่วนดาวโจนส์ฟิวเจอร์สเคลื่อนไหวในแดนบวก โดยกรณีปัญหาของบริษัท ไชน่า เอเวอร์แกรนด์ กรุ๊ป ยังเป็นปัจจัยที่ยังต้องติดตามต่อไป และในวันที่ 29 ก.ย.นี้ต้องติดตามการประชุมคณะกรรมการนโยบายการเงิน (กนง.)
สำหรับแนวโน้มการลงทุนในวันพรุ่งนี้ (28 ก.ย.) นายวีระวัฒน์ กล่าวว่า ตลาดฯคงจะแกว่ง Sideway ถึง Sideway up ได้หลังจากที่ดัชนีฯไม่หลุดแนว 1,620 จุด
อย่างไรก็ดีพร้อมให้แนวรับ 1,620-1,610 จุด ส่วนแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 17,501.20 ล้านบาท ปิดที่ 135.00 บาท เพิ่มขึ้น 4.00 บาท
BBL มูลค่าการซื้อขาย 7,617.77 ล้านบาท ปิดที่ 118.50 บาท เพิ่มขึ้น 1.00 บาท
SCB มูลค่าการซื้อขาย 7,587.88 ล้านบาท ปิดที่ 128.00 บาท ลดลง 2.00 บาท
PTT มูลค่าการซื้อขาย 4,623.94 ล้านบาท ปิดที่ 40.50 บาท เพิ่มขึ้น 0.50 บาท
TRUE มูลค่าการซื้อขาย 3,525.38 ล้านบาท ปิดที่ 3.82 บาท ลดลง 0.12 บาท
 